**PREDKLADACIA SPRÁVA**

Ministerstvo životného prostredia Slovenskej republiky predkladá na rokovanie Legislatívnej rady vlády Slovenskej republiky návrh nariadenia vlády Slovenskej republiky, ktorým sa vyhlasuje chránený areál Kulháň (ďalej len „návrh nariadenia vlády“), podľa § 21 ods. 1 a 4 a § 30 ods. 7 zákona č. 543/2002 Z. z. o ochrane prírody a krajiny v znení neskorších predpisov (ďalej len „zákon“). Dôvodom vyhlásenia navrhovaného chráneného areálu (CHA) Kulháň je aj formálne oznámenie Európskej komisie v rámci konania o porušení zmlúv č. 2019/2141, ktoré sa týka nedostatočného vyhlasovania lokalít európskeho významu a stanovenia cieľov ochrany a opatrení na ich dosiahnutie (napr. v rámci programov starostlivosti).

Predkladaným návrhom nariadenia vlády sa za chránené územie vyhlási územie európskeho významu s označením SKUEV0134 Kulháň, ktoré bolo zaradené do národného zoznamu území európskeho významu schváleného v roku 2004 vládou Slovenskej republiky a v roku 2008 Európskou komisiou. Lokalita bola zaradená do výnosu Ministerstva životného prostredia Slovenskej republiky č. 3/2004-5.1 zo 14. júla 2004, ktorým sa vydáva národný zoznam území európskeho významu a  do rozhodnutia Komisie 2008/218/ES z 25. januára 2008, ktorým sa podľa smernice Rady 92/43/EHS prijíma prvý aktualizovaný zoznam lokalít európskeho významu v alpskom biogeografickom regióne (Ú. v. EÚ L 77, 19.3.2008) (ďalej len „rozhodnutie 2008/218/ES“). Rozhodnutie 2008/218/ES bolo ďalej aktualizované novšími rozhodnutiami a aktuálne je účinné vykonávacie rozhodnutie Komisie (EÚ) 2021/165 z 21. januára 2021, ktorým sa prijíma štrnásta aktualizácia zoznamu lokalít s európskym významom v alpskom biogeografickom regióne (Ú. v. EÚ L 51, 15.2.2021).

Schválením návrhu nariadenia vlády dôjde k zrušeniu existujúcich prírodných rezervácií (PR) Čepúšky s výmerou 58,1280 ha a štvrtým stupňom ochrany a PR Kulháň  s výmerou 7,390 ha a štvrtým stupňom ochrany, ktoré sa stanú súčasťou CHA Kulháň.

Účelom vyhlásenia CHA Kulháň je zabezpečenie priaznivého stavu predmetu ochrany CHA Kulháň, ktorým sú štyri biotopy európskeho významu (z toho dva prioritné biotopy) a biotopy šiestich druhov živočíchov európskeho významu (z toho jeden prioritný druh). Ciele ochrany sú stanovené v projekte ochrany spracovanom ako podklad na vyhlásenie CHA Kulháň a sú rozpracované v programe starostlivosti CHA Kulháň. Program starostlivosti o CHA Kulháň je spoločne s projektom ochrany zverejnený na webovom sídle Štátnej ochrany prírody Slovenskej republiky na adrese <http://www.sopsr.sk/chakulhan/>.

Výmera navrhovaného CHA Kulháň je 128,9765 ha. V CHA Kulháň sa vyhlasujú zóny B, C a D. Zóna B s výmerou 64,9639 ha má navrhovaný štvrtý stupeň ochrany, zóna C s výmerou 27,8366 ha má navrhovaný tretí stupeň ochrany a zóna D s výmerou 36,1760 ha má navrhovaný druhý stupeň ochrany podľa zákona. Ochranné pásmo sa nevyhlasuje.

Zámer vyhlásiť CHA Kulháň bol v zmysle § 50 zákona oznámený Okresným úradom Nitra. Zo strany dotknutých subjektov neboli k zámeru vznesené pripomienky.

Ministerstvo životného prostredia Slovenskej republiky prostredníctvom ním poverenej odbornej organizácie ochrany prírody v rámci schvaľovacieho procesu pred predložením na rokovanie vlády Slovenskej republiky, ako aj  pred zápisom do katastra nehnuteľností, doručí správcovi informačného systému (§ 38 ods. 2 zákona č. 326/2005 Z. z. o lesoch v znení neskorších predpisov) na adresy nlc@nlcsk.org a nlc-ulzi@nlcsk.org hranice CHA Kulháň v dátovom formáte pre ukladanie vektorových priestorových dát pre geografické informačné systémy (napr. Esri shapefile), ktorý priestorovo popisuje geometrické body, línie a plochy hranice.

Návrh nariadenia vlády nie je predmetom vnútrokomunitárneho pripomienkového konania.

Dátum účinnosti návrhu nariadenia vlády je vzhľadom na predpokladanú dĺžku legislatívneho procesu a potrebnú legisvakačnú lehotu navrhnutý na 1. máj 2021.